Reeks gryp aan en voer jou na Italië in 1950’s | Netwerk24
Reeks gryp aan en voer jou na Italië in 1950’s
My Brilliant Friend *****
Met Gaia Girace en Margherita Mazzucco.
Regisseur: Saverio Costanzo.
Dit is een van die beste en mees aangrypende TV-reekse nog. Vanaf die eerste tonele gryp dit jou aan en voer jou mee na Italië in die 1950’s. Die storie spog met ’n hand-voor-die-mond-gryp-verstomming, want dit is onvoorspelbaar.
Die noukeurig verfilmde en stylvolle reeks gaan oor die onwaarskynlike vriendskap tussen twee wyd uiteenlopende middelklas-meisietjies, later tieners, en die uitbarstings tussen hul families, asook in die ander gesinne rondom hulle.
Dit gaan veral om Lila se familie se skoenwinkel, en die rol wat dit speel in ’n persoonlike oorlog, ook tussen kapitalisme en kommunisme. Elke raampie lyk soos ’n kunswerk, terwyl die verhoudings die skerm laat brand.
Die politieke en persoonlike gebeure dons ’n klomp lewens vir goed op, maar sommige mense het die krag om op te staan, maar hoe gaan hulle voort?
’n Meesterstuk wat die krag van goeie storievertelling en stewige karakterisering beklemtoon.
In Italiaans met Engelse byskrifte.
Op M-Net en Showmax – nuwe episodes elke Saterdagaand.